Pyrrhula pyrrhula
**Зимовката** (науч. *Pyrrhula pyrrhula*) е мала врапчевидна птица од семејството на ѕвингалките (*Fringillidae*). Распространета е низ Европа, вклучувајќи ја и Македонија и низ умерена Азија. Таа е претежно постојан жител, но многу од птиците од посеверните краишта се селат понајуг зиме.

Подвидови
---------

Зимовката има неколку подвида:

* *P. p. pileata* W. MacGillivray, 1837 – Британските Острови;
* *P. p. europoea* Vieillot, 1816 – западна и централна Европа;
* *P. p. iberiae* Voous, 1951 – планините на југозападна Франција, северна Португалија и северна Шпанија;
* *P. p. pyrrhula* (Linnaeus, 1758) – северна, јужниот дел од централна и источна Европа, низ Сибир и централна Азија;
* *P. p. rossikowi* Derjugin & Bianchi, 1900 – Турција, Кавказ и северозападен Иран;
* *P. p. caspica* Witherby, 1908 – Азербејџан и северен Иран;
* *P. p. cineracea* Cabanis, 1872 – Сибир, североисточен Казахстан, Монголија и Кина;
* *P. p. cassinii* S. F. Baird, 1869 – далеку на исток во Русија и североисточна Кина;
* *P. p. griseiventris* Lafresnaye, 1841 – далеку на исток во Русија, Кина, Кореја и Јапонија.

Опис
----

Мажјак (десно) и женка
Зимовката е гломазна, робусна птица, со голема глава, долга 14.5-16 см. Горните делови на телото се сиви; пердувите за летање се црни, како и краткиот дебел клун, капата и лицето (кај возрасните) и опашката. Кај младенчињата овие делови се сивкавокафеави. Бело има на задникот и линија на крилјата, а одоздола, возрасните мажјаци се црвенопортокалови, а женките и младенчињата посветли кремавопортокалови.

Пеењето на оваа ненаметлива птица содржи мешавина од течни свирежи.

Поведение
---------

Живеалиштето на зимовката се мешаните шуми со некои иглолисни дрвја за гнездење, како и парковите и градините. 
Вон сезоната на парење не формира големи јата, и обично се гледаат во пар или семејна група.

### Исхрана

Зимовката се храни главно со семиња и пупки од овошните дрвја, што може да го направи штетник во овоштарниците. Наесен и зиме ги фаворизира јасенот и глогот.

### Размножување

 Мажјак со младенче во Австрија
*Pyrrhula pyrrhula europoea* - јајца
Оваа птица своето гнездо го гради во грмушка, (по можност повеќе од четири метри висока и широка), голем џбун или дрво (смрека или елка). Сезоната на парење трае од мај до средината на јули кога еден пар може да има и до три легла. Во секое од нив женката несе 4-5 светлосини јајца со ситни темноцрвени точки. Ги инкубира 13-15 дена, а за тоа време мажјакот ја храни. Потоа обата родитела ги хранат пилињата со инсекти и семиња.

Наводи
------

1. ↑  BirdLife International (2012). „*Pyrrhula pyrrhula*". *IUCN Red List. Version 2012.1*. International Union for Conservation of Nature. Посетено на 16 July 2012.
2. ↑  „Eurasian Bullfinch". *Internet Bird Collection (HBW 15, p. 609)*. Lynx Editions. 2010. Архивирано од изворникот на 2016-06-02. Посетено на 2012-07-01.
3. ↑  Dyda Ј, Symes N и Lamacraft Д (2009) Шумско управување со птици: водич за управување со шумите и приоритетните птици во Велс. The RSPB, Sandy and Forestry Commission Wales, Aberystwyth, ISBN 978-1-905601-15-8

  


|  |  |
| --- | --- |
| Ризница | „Зимовка" на Ризницата ? |

Надворешни врски
----------------

* Возраст и пол (PDF; 2.2 MB) од Javier Blasco-Zumeta & Gerd-Michael Heinze Архивирано на 12 ноември 2013 г.

|  |  |  |
| --- | --- | --- |
| 

|  |  |
| --- | --- |
| Нормативна контрола | 
* GND: 4556932-0

 |

 |